Mandal-drapet: Politiet fikk drapssiktet til å avstå fra Irak-reise
Det var onsdag at 18 år gamle Joakim Ophaug Røksland ble funnet død i en leilighet øst for Mandal. Politiet fikk først melding om en skyteepisode i boligen, men senere har det kommet frem at 18-åringen døde som følge av stikkskader han ble påført. Hans gode venn og skolekamerat (19) er drapssiktet i saken. LES: Russevennene minnes Joakim Agderpolitiet sier fredag at de hadde 19-åringen inn til bekymringssamtale i begynnelsen av april. PST har allerede bekreftet at de har kjennskap til drapssiktede.Tidligere er det kommet opplysninger om at den drapssiktede var svært opptatt av våpen og militæret, og at han tidvis ikledde seg uniform. – Politiet kan bekrefte at vi i begynnelsen av april mottok bekymringsmelding på at den siktede i forbindelse med drapssaken i Mandal har ønsket å reise til Irak for å kjempe mot IS. Politiet gjennomførte da en bekymringssamtale og fikk ham til å avstå fra å reise. Siden har politiet og helsevesen hatt oppfølging av ham. Det er ingenting i samtaler eller oppfølging som ga oss noen varsler på dette som nå har skjedd, sier Arne Sundvoll, politioverbetjent i Agder politidistrikt. Drapssiktede ble torsdag varetektsfengslet i fire uker, og samme dag overført til psykiatrisk avdeling på Sørlandet sykehus.Politiadvokat Liv Versland Seland sier til VG at det ikke vil bli foretatt flere avhør av siktede fredag, men at det vil bli fortatt vitneavhør. – Krimteknikere har avsluttet arbeidet med å granske åstedet for helgen, men fortsetter på mandag. Jeg kan ikke si noe om grunnen for hvorfor arbeidet tar så lang tid, sier hun. – Totalbilde av den siktede etter å ha snakket med bekjente er at han er interessert i våpen, militær, forsvar og videospill. Er det opplysninger dere er kjent med? – Ja, vi er kjent med opplysningen. Det vil være en del av etterforskningen og har kommet opp i avhør, sier Seland til VG.
Politiet bekrefter at de mottok en bekymringsmelding om at drapssiktede ønsket å kjempe mot IS.